Hiilivetyjen etsintään, hyödyntämiseen ja tuotantoon tarkoitettujen lupien antamisen ja käytön edellytyksistä 30 päivänä toukokuuta 1994 annetun Euroopan parlamentin ja neuvoston direktiivin 94/22/EY mukainen Yhdistyneen kuningaskunnan hallituksen ilmoitus

(2003/C 27/03)

(ETA:n kannalta merkityksellinen teksti)

YHDISTYNEEN KUNINGASKUNNAN ILMOITUS ONSHORE- JA OFFSHORE- ÖLJY- JA KAASULUPIEN HAKUKIERROKSESTA

KAUPPA- JA TEOLLISUUSMINISTERIÖ

OFFSHORE-LUVAT (MERELLÄ)

THE PETROLEUM (PRODUCTION) (SEAWARD AREAS) REGULATIONS 1988

1. Kauppa- ja teollisuusministeri kehottaa The Petroleum (Production) (Seaward Areas) Regulations 1988 -säännösten (SI 1988 Nro 1213) ja niihin tehtyjen muutosten ("1988 Regulations") mukaisesti ja The Hydrocarbons Licensing Directive Regulations 1995 -säännösten (S. I. 1995 1434) mukaisesti asiasta kiinnostuneita tahoja lähettämään merituotantoa (jäljempänä "perinteiset luvat") ja merituotannon edistämistä (jäljempänä "edistämisluvat") koskevat lupahakemuksensa sellaisia lohkoja tai osalohkoja varten, jotka eivät tämän ilmoituksen ajankohtana sijaitse voimassa olevan luvan alaisilla alueilla, jotka on määritelty kauppa- ja teollisuusministeriön ("DTI") arkistossa säilytettävissä kartoissa. Näihin karttoihin voi tutustua 8. toukokuuta 2003 saakka etukäteen sovittuna aikana (yhteystiedot jäljempänä) maanantaista perjantaihin klo 9.15-16.45. Kartat ovat nähtävissä myös DTI:n öljy- ja kaasualan verkkosivuilla (www.og.dti.gov.uk). Tämä on 21. Yhdistyneen kuningaskunnan mannerjalustaa koskeva lupakierros.

2. Tämän pyynnön perusteella myönnettäviin lupiin sisällytettävät lausekkeet perustuvat olennaisilta osin vakiolausekkeisiin, jotka on määritetty Petroleum (Production) (Seaward Areas) Regulations 1988 -säännösten (sellaisina kuin ne ovat muutettuina, lukuun ottamatta Petroleum (Production) (Seaward Areas) (Amendment) Regulations 1996 -säännösten (S. I. 1996 Nro. 2946) 8 säännöksen a kohdan ii alakohdassa ja c-h kohdassa määritettyjä vakiolausekkeiden muutoksia, joita ei sovelleta) liitteessä 4, kuitenkin siten, että niihin on tehty tiettyjä muutoksia tai lisäyksiä. Rojaltimaksu poistetaan käytöstä 1. tammikuuta 2003 ja lausekkeita muutetaan vastaavasti.

3. DTI on suorittanut kohteena olevilla alueilla strategisen ympäristöarvioinnin niiden vaatimusten mukaisesti, joista on säädetty tiettyjen suunnitelmien ja ohjelmien ympäristövaikutusten arvioinnista annetussa direktiivissä 2001/42/EY. Arvioinnin perusteella ei ole olemassa mitään pakottavia syitä, joiden perusteella ei voitaisi harkita öljy- ja kaasulupien myöntämistä kyseiselle alueelle. Lisätietoja arvioinnista ja sen tilaamisesta on osoitteessa http://www.habitats-directive.org/ sea2/index.cgi

LUPAHAKEMUKSET

4. Hakemukset on tehtävä merellä tapahtuvaa tuotantoa koskevien lupien hakemuslomakkeella (Application Form for Seaward Porduction Licences), joka on saatavissa DTI:n öljy- ja kaasualan verkkosivuilta tai lisenssi- ja lupayksikön lupahallinnosta (Licensing and Consents Unit, Licence Administration) (yhteystiedot jäljempänä). Hakijoilla on kaksi vaihtoehtoa: perinteinen hakemus ja edistämishakemus. Perinteinen hakemus on tarkoitettu yhtiöille, joilla on riittävät resurssit sitoutua mittavaan työsuunnitelmaan heti lupakauden alussa. Varmojen tai ehdollisten porausten osalta hakijoiden on haettava perinteistä lupaa. Edistämishakemus on suunnattu yrityksille, joilla ei toistaiseksi ole riittävästi organisatorisia tai taloudellisia resursseja toteuttaa ensimmäisen voimassaolokauden työohjelmaan perinteisesti kuuluvia tehtäviä mutta joilla on valmiudet laatia toteuttamiskelpoisia porauskartoituksia ja jotka aikovat ensimmäisen voimassaolokauden aikana saada mukaan muita yrityksiä tai hankkia tarvittavat resurssit. DTI arvioi edistämisluvan hakijan kyvyn ja suunnitelmat herättää tällaista kiinnostusta; lisäksi se arvioi työohjelman puhtaasti tekniset näkökohdat.

5. Sekä perinteisiä että edistämislupia koskevat hakemukset on toimitettava DTI:hin osoitteeseen Department of Trade and Industry, 1 Victoria Street, London SW1H 0ET, United Kingdom, ja mukaan on liitettävä hakemusmaksu, joka on perinteisillä hakemuksilla 2820 Englannin puntaa hakemusta kohti ja edistämishakemuksilla 2820 Englannin puntaa hakemusta kohti kohdassa 7 asetetuin rajoituksin. Hakemuksia otetaan vastaan 7. toukokuuta 2003 klo 9.30-13.00 (perinteisiä lupia koskevat hakemukset) ja 8. toukokuuta 2003 klo 9.30-13.00 (edistämislupia koskevat hakemukset). Kyseisinä päivinä hakemuksia ei oteta vastaan enää klo 13.00 jälkeen.

6. Hakemuksia arvioitaessa pidetään lähtökohtana sitä, että on olemassa jatkuva tarve ripeälle, perusteelliselle, tehokkaalle ja turvalliselle etsintätoiminnalle Yhdistyneen kuningaskunnan mannerjalustan öljy- ja kaasuvarojen löytämiseksi; samalla otetaan asianmukaisesti huomioon ympäristönäkökohdat.

7. Hakiessaan lupia useammalle kuin yhdelle lohkolle hakijoiden on ilmaistava lohkojen ensisijaisuusjärjestys perinteisille luville ja edistämisluville. Edistämisluvan yritys voi saada enintään viidelle vierekkäiselle lohkolle tai osalohkolle tiettyä toimintamuotoa varten ja yhteensä enintään kymmenelle lohkolle.

8. Lisätietoja aineistosta, jota hakijat voivat liittää hakemustensa tueksi, annetaan hakijoille tarkoitetuissa ohjeissa (Notes for Applicants), jotka ovat saatavissa lupahallinnolta sekä DTI:n öljy- ja kaasualan verkkosivuilta (yhteystiedot jäljempänä).

Perinteiset hakemukset

9. Hakemukset arvioidaan seuraavien kriteerien perusteella:

a) hakijan taloudelliset edellytykset toteuttaa luvan ensimmäiselle voimassaolokaudelle sovittu työohjelma;

b) hakijan tekniset edellytykset toteuttaa luvan ensimmäiselle voimassaolokaudelle sovittu työohjelma sekä tarvittaessa muut luvan sallimat toiminnot (tässä yhteydessä otetaan huomioon geoteknisen analysointityön laadukkuus ja toiminnan innovatiivisuusaste);

c) mahdolliset puutteet hakijan toiminnassa, tehokkuudessa tai vastuullisuudessa, jos tällä on aiemmin ollut jokin muu vuoden 1998 Petroleum Act -lain tai vaikutukseltaan samankaltaisen aikaisemman lainsäädännön nojalla myönnetty lupa.

10. Sen toimijan, jota kukin hakijaryhmä esittää toiminnan harjoittajaksi (sekä lupaa yksin hakevien yritysten), on esitettävä selvitys merialueilla tapahtuvassa luvanvaraisessa toiminnassa noudattamastaan yleisestä ympäristöpolitiikasta.

Edistämishakemukset

11. Hakemukset arvioidaan seuraavien kriteerien perusteella:

a) hakijan tekniset ja innovatiivisuuteen liittyvät edellytykset toteuttaa sovittu työohjelma toteuttamiskelpoisen porauskartoituksen laatimiseksi luvan kahtena ensimmäisenä vuonna sekä tarvittaessa toteuttaa muut luvan sallimat toiminnot (tässä yhteydessä otetaan huomioon geoteknisen analysointityön laadukkuus ja toiminnan innovatiivisuusaste);

b) se, miten hyvin hakija on varmistanut niiden taloudellisten ja teknisten lisäresurssien hankinnan, jotka ovat tarpeen ensimmäisen voimassaolokauden toisena kaksivuotisjaksona laadittavan mittavamman työohjelman toteuttamiseksi;

c) mahdolliset puutteet hakijan toiminnassa, tehokkuudessa tai vastuullisuudessa, jos tällä on aiemmin ollut jokin muu vuoden 1998 Petroleum Act -lain tai vaikutukseltaan samankaltaisen aikaisemman lainsäädännön nojalla myönnetty lupa.

12. Tutkittuaan kaikki hakemukset ministeri ilmoittaa kaikille hakijoille päätöksestään kirjallisesti. Kaikissa niissä tapauksissa, joissa ministeri hyväksyy luvan myöntämisen, DTI laatii lupaluonnoksen ja lähettää sen hyväksytylle hakijalle, joka voi hyväksyä luvan palauttamalla sen DTI:lle kaikkien hakijaryhmän jäsenten allekirjoittamana. Hylättyjen hakemusten tekijöille toimitetaan kirjallisesta pyynnöstä ministerin päätöksen perustelut.

13. Hallitus ei vastaa mistään kustannuksista, joita hakijalle aiheutuu hakemuksen harkintavaiheessa tai sen tekemisen yhteydessä.

LUVAN VOIMASSAOLOAIKA JA LUPAAN LIITTYVÄT MAKSUT

14. Ottaen huomioon, mitä jäljempänä on määrätty, kunkin perinteisen ja edistämisluvan ensimmäinen voimassaolokausi on neljä vuotta, ja lupaa voidaan sen jälkeen jatkaa neljä vuotta kestäväksi toiseksi voimassaolokaudeksi ja 18 vuotta kestäväksi kolmanneksi voimassaolokaudeksi.

15. Edistämisluvan avulla luvanhaltija voi arvioida luvan kohteena olevan alueen mahdollisuudet ja herättää kiinnostusta niitä kohtaan. Voidakseen jatkaa toimintaansa ensimmäisen voimassaolokauden kahden ensimmäisen vuoden jälkeen luvanhaltijan on kuitenkin toimitettava DTI:lle milloin tahansa kyseisen kahden vuoden aikana erityinen toimintakertomus. Toimintakertomuksessa on yleisesti kuvattava tehdyt tutkimukset ja analyysit, siihen on sisällyttävä pyyntö saada jatkaa luvanvaraista toimintaa kolmantena ja neljäntenä vuotena, ja siinä on sitouduttava vähintään yhden reiän poraamiseen tai vastaavaan sovittuun käytännön toimenpiteeseen ensimmäisen voimassaolokauden (eli lupakauden neljännen vuoden) loppuun mennessä. Luvanhaltijan kyky varmistaa sitoumuksen noudattamisen edellyttämät taloudelliset resurssit sekä tekninen ja ympäristönäkökohtiin liittyvä osaaminen on osoitettava DTI:lle pyynnön yhteydessä. Ellei luvanhaltija pysty tähän, lupa raukeaa. Luvanhaltija voi myös pyytää luvan raukeamista milloin tahansa kahden ensimmäisen vuoden aikana, jos se pitää alueen mahdollisuuksia vähäisinä tai olemattomina. Ellei DTI:lle toimiteta kaksivuotisjakson päättymiseen mennessä yllä tarkoitettua kertomusta tai luvan raukeamista koskevaa pyyntöä, lupa raukeaa automaattisesti.

16. Luvanhaltija (sekä perinteisen että edistämisluvan haltija) voi jatkaa luvan voimassaoloa toiseksi voimassaolokaudeksi edellyttäen, että se ilmoittaa tästä vähintään kolme kuukautta ennen ensimmäisen voimassaolokauden päättymistä ja että se on ensin saanut toteutetuksi sovitun työohjelman ja luovuttanut pois osan siitä alueesta, jota lupa koskee. Haltuun jäävä alue voi olla:

a) enintään puolet luvan alun perin kattamista osalohkoista, jos lupa kattoi alun perin 60 osalohkoa tai enemmän; tai

b) 30 osalohkoa, jos lupa kattoi alun perin enemmän kuin 30 mutta alle 60 osalohkoa.

17. Haltuun jäävän alueen on vastattava vuoden 1988 säännösten liitteessä 4 olevaa vakiolauseketta 8, sellaisena kuin se oli ennen Petroleum (Production) (Seaward Areas) (Amendment) Regulations 1996 -säännöksillä tehtyjä muutoksia, ja alue on kuvailtava asianomaisessa ilmoituksessa.

"Osalohko" on lohkon osa, jonka muodostaa yhden minuutin etäisyydellä toisistaan sijaitsevien pituus- ja leveyspiirien rajaama alue.

18. Luvanhaltija (sekä perinteisen että edistämisluvan haltija) voi jatkaa luvan voimassaoloa kolmanneksi voimassaolokaudeksi edellyttäen, että hän ilmoittaa tästä vähintään kolme kuukautta ennen toisen voimassaolokauden päättymistä, ja ainoastaan niillä alueilla, jotka kyseisenä ajankohtana kuuluvat hyväksytyn kehittämissuunnitelman piiriin.

19. Kaikista tämän pyynnön perusteella myönnetyistä luvista on maksettava korvaus vakiolausekkeissa ja luvan liitteissä olevien määräysten mukaisesti. Tiivistäen maksut suoritetaan seuraavasti:

- Perinteiset luvat

a) neljä vuosimaksua, jotka maksetaan voimassaolon alkamisesta lähtien ja joiden suuruus on 150 Englannin puntaa jokaista luvan kattamaa neliökilometriä kohti sen voimaantulon vuosipäivänä;

b) tämän jälkeen 300 Englannin punnan suuruinen vuosimaksu jokaista luvan kattamaa neliökilometriä kohti siten, että maksua korotetaan 900 Englannin punnan suuruisilla vuotuisilla korotuksilla enintään 7500 Englannin puntaan neliökilometriä kohti (tätä maksua tarkistetaan kahden vuoden välein siten, että otetaan huomioon muutokset jalostamojen hankkimaa raakaöljyä koskevassa hintaindeksissä, joka julkaistaan Digest of UK Energy Statistics -julkaisussa); ja

- Edistämisluvat

c) kuten perinteisissä luvissa, paitsi että luvan kahtena ensimmäisenä vuonna peritään 90 prosentilla alennettuja maksuja.

ONSHORE-LUVAT (MAALLA)

THE PETROLEUM (PRODUCTION) (LANDWARD AREAS) REGULATIONS 1995

20. Kauppa- ja teollisuusministeri kehottaa The Petroleum (Production) (Landward Areas) Regulations 1995 -säännösten mukaisesti (S.I. 1995 Nro 1436) ja The Hydrocarbons Licensing Directive Regulations -säännösten 1995 (S.I. 1995 Nro 1434) mukaisesti asiasta kiinnostuneita tahoja hakemaan karttoihin keltaisella merkittyjen lohkojen öljyn etsintälupia ja toiminnan kehittämislupia. Karttoja säilytetään kauppa- ja teollisuusministeriön (DTI) arkistossa osoitteessa Department of Trade and Industry, 1 Victoria Street, London SW1H 0ET. Näihin karttoihin voi 7. toukokuuta 2003 saakka tutustua etukäteen sovittuna aikana (p. (44-207) 215 50 06, f. (44-207) 215 56 65) maanantaista perjantaihin klo 9.15-16.45. Kartat ovat nähtävissä myös DTI:n öljy- ja kaasualan verkkosivuilla (http://www.og.dti.gov.uk). Tämä on onshore-toiminnan 11. lupakierros (Yhdistyneessä kuningaskunnassa)

LUPAHAKEMUKSET

21. Kaikkien edellä 20 kohdassa tarkoitettujen lohkojen osalta:

a) hakemukset on tehtävä vakiohakemuslomakkeella, joka on saatavissa DTI:stä. Kopioita hakemuslomakkeesta ja muista tässä tekstissä mainituista, DTI:stä saatavista asiakirjoista saa osoitteesta Licensing, Exploration and Development Branch, Oil and Gas Directorate, Department of Trade and Industry, 1 Victoria Street, London, SW1H 0ET, (p. (44-207) 215 51 11 tai (44-207) 215 50 32, f. (44-207) 215 51 42). Asiakirjat ovat saatavissa myös DTI:n öljy- ja kaasualan sivuilta (http://www.og.dti.gov.uk);

b) hakemukset ja hakemusmaksu (1000 Englannin puntaa/hakemus) on jätettävä 7. toukokuuta 2003 klo 9.30-13.00 DTI:n öljy- ja kaasuvirastoon osoitteeseen 1 Victoria Street, London, SW1H 0ET. Hakemuksia ei 7. toukokuuta 2003 oteta vastaan enää klo 13.00 jälkeen;

c) hakijoiden on ilmoitettava mahdollisuuksien mukaan hakemiensa lohkojen ensisijaisuusjärjestys ja ilmoitettava, ovatko jotkut lohkot vaihtoehtoisia;

d) hakijoiden on annettava yksityiskohtaiset tiedot ensimmäisen voimassaolokauden työohjelmasta, jota he aikovat luvan saatuaan noudattaa;

e) lisätietoa aineistosta, jota hakijat voivat liittää hakemustensa tueksi annetaan hakijoille tarkoitetuissa ohjeissa (Notes for Applicants), jotka ovat saatavissa DTI:stä tai DTI:n öljy- ja kaasualan verkkosivuilta (http://www.og.dti.gov.uk).

22. Hakemuksia arvioitaessa pidetään lähtökohtana sitä, että on olemassa jatkuva tarve ripeälle, perusteelliselle, tehokkaalle ja turvalliselle etsintätoiminnalle Yhdistyneen kuningaskunnan maa-alueilla öljy- ja kaasuvarojen löytämiseksi. Hakemukset arvioidaan seuraavien kriteerien perusteella:

a) hakijan taloudelliset valmiudet luvan alaisten toimien suorittamiseen ensimmäisenä voimassaolokautena, kuten esitetyn työohjelman toteuttamiseen kyseisten lohkojen mahdollisuuksien selvittämiseksi;

b) hakijan tekniset valmiudet luvan alaisten toimien suorittamiseen ensimmäisenä voimassaolokautena, kuten hiilivetyesiintymien kartoittamiseen kyseisillä lohkoilla; tekniset valmiudet arvioidaan osin haettuja lohkoja koskevan geologisen analyysin laadukkuuden perusteella (tässä yhteydessä otetaan huomioon jo tehtyjen tai ehdotettujen teknisten töiden innovatiivisuusaste);

c) tapa, jolla hakija aikoo suorittaa luvan alaiset toimet, sekä kyseisen alueen mahdollisuuksien selvittämistä koskevan ehdotetun työohjelman laadukkuus;

d) kun kysymyksessä on hakija, jolla on aikaisemmin ollut vuoden 1998 Petroleum Act -lain nojalla myönnetty tai sellaisena pidetty lupa, hakijan kyseisen luvan alaisessa toiminnassa osoittamat mahdolliset puutteet tehokkuudessa tai vastuullisuudessa.

23. Tutkittuaan kaikki 20 kohdassa tarkoitettuja lohkoja koskevat hakemukset ministeri valitsee hakijat, joille lupa voidaan myöntää. Ministerin hyväksymille luvanhakijoille ilmoitetaan tästä kuuden kuukauden kuluessa 7. toukokuuta 2003 lukien.

24. Hylätyille hakijoille ilmoitetaan tästä kirjallisesti. Hylättyjen hakemusten tekijöille toimitetaan kirjallisesta pyynnöstä ministerin päätöksen perustelut.

25. Ministeri myöntää luvan sillä ehdolla, että hakija 28 päivän kuluessa ministerin tarjottua lupaa

a) hyväksyy kirjallisesti kaikki lupaehdot ja ministerin hakijan kanssa käymien keskustelujen jälkeen ehdottaman työohjelman; ja

b) suorittaa ministerille jäljempänä kohdassa 27 a tarkoitetun lupamaksun.

LUVAN VOIMASSAOLOAIKA JA LUPAAN LIITTYVÄT MAKSUT

26. 19 kohdassa tarkoitettuja alueita koskeviin lupiin sisällytettävät lausekkeet perustuvat vakiolausekkeisiin, jotka on määritetty Petroleum (Production) (Landward Areas) Regulations 1995 -säännösten liitteessä 3. Lupien ensimmäinen voimassaolokausi on kuusi vuotta ja toinen voimassaolokausi viisi vuotta. Lupaa voidaan jatkaa toisen kauden päättymisen jälkeen kattamaan 20 vuoden jatkokausi.

27. Tämän pyynnön perusteella myönnettävistä öljyn etsintäluvista ja toiminnan kehittämisluvista peritään seuraavat maksut:

a) luvan vastaanottamisen yhteydessä suoritettava alkumaksu, joka on 25 Englannin puntaa kutakin lupa-alueen neliökilometriä kohti;

b) lupakauden alkamisen ensimmäisenä, toisena, kolmantena, neljäntenä ja viidentenä vuosipäivänä suoritettava maksu, joka on 25 Englannin puntaa kutakin kyseisenä ajankohtana lupa-alueeseen kuuluvaa neliökilometriä kohti;

c) lupakauden alkamisen kuudentena vuosipäivänä ja sitä seuraavina vuosipäivinä suoritettava maksu, joka lasketaan lupa-alueeseen kuuluvien neliökilometrien määrän mukaan ja jota tarkistetaan kahden vuoden välein siten, että otetaan huomioon muutokset jalostamojen hankkimaa raakaöljyä koskevassa hintaindeksissä, joka julkaistaan Digest of UK Energy Statistics -julkaisussa, mikäli ministeri näin määrää. Lisätietoja maksuista saa DTI:stä.

YLEISTÄ

LUOTTAMUKSELLISUUS

28. Hakemusten tueksi toimitettavaa aineistoa käsitellään viranomaistiedon saatavuutta koskevan ohjeiston (Code of Practice on Access to Government Information) mukaisesti.

POIKKEUKSET

29. Kuhunkin lupaan sovelletaan yleensä edellä esitettyjä ehtoja, määräyksiä, maksuja ja muita seikkoja, mutta ministeri pidättää oikeuden muuttaa niitä joissakin tapauksissa erityisiin olosuhteisiin sopiviksi (esimerkiksi käytöstä poistettuja kenttiä koskevat luvat).

MÄÄRÄAJAT

Merellä tapahtuvan tuotannon luvat ("perinteiset luvat"): 7. toukokuuta 2003 klo 9.30-13.00.

Maalla tapahtuvan öljynetsinnän ja sen kehittämisen luvat: 7. toukokuuta 2003 klo 9.30-13.00.

Merellä tapahtuvan tuotannon edistämisen luvat ("edistämisluvat"): 8. toukokuuta 2003 klo 9.30-13.00.

YHTEYSTIEDOT

Lupahallinto: Oil and Gas Directorate, Department of Trade and Industry, 1 Victoria Street, London SW1H 0ET (p. (44-207) 215 51 11, f. (44-207) 215 50 70).

Kauppa- ja teollisuusministeriön arkisto: 1 Victoria Street , London SW1H 0ET ( p. (44-207) 215 50 06/7 , f. (44-207) 215 56 65 )

Öljy- ja kaasuviraston verkkosivut: www.og.dti.gov.uk